62021CJ0088
SENTENZA TAL-QORTI TAL-ĠUSTIZZJA (L-Ewwel Awla)
15 ta’ Diċembru 2022 (
*1
)
“Rinviju għal deċiżjoni preliminari – Kooperazzjoni ġudizzjarja f’materji kriminali – Sistema ta’ Informazzjoni ta’ Schengen tat-Tieni Ġenerazzjoni (SIS II) – Deċiżjoni 2007/533/ĠAI – Allert dwar oġġett imfittex – Artikolu 38 – Għanijiet tal-allert – Qbid jew użu bħala prova fi proċeduri kriminali – Artikolu 39 – Eżekuzzjoni tal-azzjoni bbażata fuq allert – Miżuri meħuda skont id-dritt nazzjonali tal-Istati Membri – Leġiżlazzjoni nazzjonali li tipprevedi obbligu li tiġi pprojbita r-reġistrazzjoni ta’ vetturi li jkunu s-suġġett ta’ allert fis-SIS II”
Fil-Kawża C‑88/21,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mil-Lietuvos vyriausiasis administracinis teismas (il-Qorti Amministrattiva Suprema tal-Litwanja), permezz ta’ deċiżjoni tat‑8 ta’ Frar 2021, li waslet fil-Qorti tal-Ġustizzja fit‑12 ta’ Frar 2021, fil-proċedura
Regionų apygardos administracinio teismo Kauno rūmai
fil-preżenza ta’:
Lietuvos Respublikos vidaus reikalų ministerija,
IL-QORTI TAL-ĠUSTIZZJA (L-Ewwel Awla),
komposta minn A. Arabadjiev, President tal-Awla, L. Bay Larsen (Relatur), Viċi President tal-Qorti tal-Ġustizzja, P. G. Xuereb, A. Kumin u I. Ziemele, Imħallfin,
Avukat Ġenerali: N. Emiliou,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–
għall-Gvern Litwan, minn K. Dieninis u V. Kazlauskaitė-Švenčionienė, bħala aġenti,
–
għall-Gvern Latvjan, minn J. Davidoviča u K. Pommere, bħala aġenti,
–
għall-Gvern tal-Pajjiżi l-Baxxi, minn M. K. Bulterman u M. A. M. de Ree, bħala aġenti,
–
għall-Gvern Portugiż, minn P. Barros da Costa, L. Inez Fernandes, M. J. Ramos u C. Vieira Guerra, bħala aġenti,
–
għall-Kummissjoni Ewropea, minn L. Grønfeldt u A. Steiblytė, bħala aġenti,
wara li semgħet il-konklużjonijiet tal-Avukat Ġenerali, ippreżentati fis-seduta tas‑7 ta’ Lulju 2022,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-Artikolu 38(1) u tal-Artikolu 39(3) tad-Deċiżjoni tal-Kunsill 2007/533/ĠAI tat‑12 ta’ Ġunju 2007 dwar l-istabbiliment, it-tħaddim u l-użu tas-sistema ta’ informazzjoni ta’ Schengen tat-Tieni Ġenerazzjoni (SIS II) (ĠU 2007, L 205, p. 63, rettifika fil-ĠU 2014, L 299, p. 33, iktar ’il quddiem id-“Deċiżjoni SIS II”).
2
Din it-talba tressqet fil-kuntest ta’ proċedura mibdija quddiem il-Lietuvos vyriausiasis administracinis teismas (il-Qorti Amministrattiva Suprema tal-Litwanja), mir-Regionų apygardos administracinio teismo Kauno rūmai (il-Qorti Amministrattiva Reġjonali, Diviżjoni ta’ Kaunas, il-Litwanja), dwar il-legalità tal-leġiżlazzjoni Litwana li tipprojbixxi r-reġistrazzjoni tal-vetturi li jkunu s-suġġett ta’ allert pendenti fis-Sistema ta’ Informazzjoni ta’ Schengen tat-Tieni Ġenerazzjoni (iktar ’il quddiem is-“SIS II”) fir-reġistru nazzjonali tar-reġistrazzjoni tal-vetturi.
Il‑kuntest ġuridiku
Ir‑Regolament (KE) Nru 1986/2006.
3
L-Artikolu 1(1) tar-Regolament (KE) Nru 1986/2006 tal-Parlament Ewropew u tal-Kunsill tal‑20 ta’ Diċembru 2006 dwar l-aċċess għas-Sistema ta’ Informazzjoni ta’ Schengen tat-Tieni Ġenerazzjoni (SIS II) mis-servizzi fl-Istati Membri responsabbli għall-ħruġ ta’ ċertifikati ta’ reġistrazzjoni tal-vetturi (ĠU 2006, L 381, p. 1, u rettifika fil-ĠU 2015, L 26, p. 34), huwa fformulat kif ġej:
“Minkejja l-Artikoli 38, 40 u 46(1) tad-Deċiżjoni [SIS II], is-servizzi fl-Istati Membri responsabbli għall-ħruġ ta’ ċertifikati ta’ reġistrazzjoni tal-vetturi kif imsemmija fid-Direttiva [tal-Kunsill 1999/37/KE tad‑29 ta’ April 1999 dwar id-dokumenti ta’ reġistrazzjoni għall-vetturi (ĠU Edizzjoni Speċjali bil-Malti, Kapitolu 7, Vol. 4, p. 351], għandu jkollhom aċċess għad-data li ġejja mdaħħla fis-SIS II skond l-Artikolu 38(2)(a) (b) u (f) ta’ dik id-Deċiżjoni għall-iskop waħdieni li jivverifikaw jekk il-vetturi ppreżentati lilhom għar-reġistrazzjoni ġewx misruqa, miżapproprjati jew mitlufa jew huma meħtieġa bħala provi fi proċedimenti kriminali:
(a)
data dwar vetturi bil-mutur b’kapaċità ċilindrika li teċċedi 50 cc;
[…]”
Id‑Deċiżjoni SIS II
4
Il-premessi 5, 8 u 13 tad-Deċiżjoni SIS II jipprovdu:
“(5)
Is-SIS II għandha tikkostitwixxi miżura kumpensatorja li tikkontribwixxi biex jinżamm livell għoli ta’ sigurtà fiż-żona ta’ libertà, sigurtà u ġustizzja ta’ l-UE billi tappoġġa l-kooperazzjoni operattiva bejn l-awtoritajiet tal-pulizija u l-awtoritajiet ġudizzjarji f’materji kriminali.
[…]
(8)
Huwa meħtieġ li jiġi stabbilit manwal li jistipula r-regoli dettaljati għall-iskambju ta’ ċerta informazzjoni supplimentari li tikkonċerna l-azzjoni meħtieġa mill-allerti. L-awtoritajiet nazzjonali f’kull Stat Membru għandhom jiżguraw l-iskambju ta’ din l-informazzjoni.
[…]
(13)
L-allerti ma għandhomx jinżammu fis-SIS II għal aktar żmien minn dak meħtieġ biex jintlaħqu l-finijiet li għalihom ikunu ngħataw. […] Allerti dwar oġġetti għall-qbid jew għall-użu bħala evidenza fi proċeduri kriminali għandhom awtomatikament jiġu mħassra mis-SIS II wara perijodu ta’ għaxar snin. […]”
5
Taħt it-titolu “Stabbiliment u għan ġenerali tas-SIS II”, l-Artikolu 1 ta’ din id-deċiżjoni jipprovdi, fil-paragrafu 2 tiegħu:
“Il-fini tas-SIS II għandu jkun, f’konformità ma’ din id-Deċiżjoni, li jiġi żgurat livell għoli ta’ sigurtà fiż-żona ta’ libertà, sigurtà u ġustizzja ta’ l-UE inkluża ż-żamma ta’ sigurtà pubblika u ta’ politika pubblika u s-salvagwardja tas-sigurtà fit-territorji ta’ l-Istati Membri […] bl-użu ta’ l-informazzjoni kkomunikata permezz ta’ din is-sistema.”
6
L-Artikolu 3 tal-imsemmija deċiżjoni, intitolat “Definizzjonijiet”, jipprovdi, fil-paragrafu 1 tiegħu:
“Għall-finijiet ta’ din id-Deċiżjoni, għandhom japplikaw id-definizzjonijiet li ġejjin:
(a)
‘allert’ tfisser sett ta’ data mdaħħla fis-SIS II li jippermetti lill-awtoritajiet kompetenti jidentifikaw persuna jew oġġett fid-dawl ta’ azzjoni speċifika;
(b)
‘informazzjoni supplementari’ tfisser l-informazzjoni mhux maħżuna fis-SIS II, iżda konnessa ma’ allerti tas-SIS II, li ser tiġi skambjata:
[…]
(ii)
wara riżultat pożittiv għal tfittxija sabiex tkun tista’ tittieħed l-azzjoni xierqa;
[…]”
7
L-Artikolu 8(1) u (3) tal-istess deċiżjoni jipprevedi:
“1.   Informazzjoni supplimentari għandha tiġi skambjata skond id-dispożizzjonijiet tal-Manwal SIRENE u bl-użu ta’ l-Infrastruttura tal-Komunikazzjoni. […]
[…]
3.   Talbiet għal informazzjoni supplimentari magħmula minn Stati Membri oħrajn għandhom jiġu mwieġba malajr kemm jista’ jkun.”
8
L-Artikolu 38 tad-Deċiżjoni SIS II, intitolat “Objettivi u kondizzjonijiet biex jinħarġu allerti”, jipprovdi:
“1.   Id-data dwar oġġetti mfittxijin għall-finijiet ta’ qbid jew ta’ użu bħala prova fi proċedimenti kriminali għandha tiddaħħal fis-SIS II.
2.   Għandhom jiddaħħlu l-kategoriji li ġejjin ta’ oġġetti li jintgħarfu mill-ewwel:
(a)
vetturi bil-mutur b’kapaċità ċilindrika ta’ aktar minn 50cc, inġenji tal-baħar u ta’ l-ajru;
[…]”
9
L-Artikolu 39 ta’ din id-deċiżjoni, intitolat “Eżekuzzjoni ta’ l-azzjoni bbażata fuq allert”, jipprovdi:
“1.   Jekk tfittxija tiżvela allert għal oġġett li nstab, l-awtorità li qabblet iż-żewġ biċċiet ta’ data għandha tikkuntattja lill-awtorità li ħarġet l-allert, sabiex jiftiehmu dwar il-miżuri li għandhom jittieħdu. Għal dan il-fini, id-data personali tista’ tiġi kkomunikata wkoll skond din id-Deċiżjoni.
2.   L-informazzjoni imsemmija fil-paragrafu 1 għandha tiġi kkomunikata bl-iskambju ta’ informazzjoni supplimentari.
3.   L-Istat Membru li jkun sab l-oġġett għandu jieħu miżuri skond il-liġi nazzjonali tiegħu.”
10
Taħt it-titolu “Perjodu ta’ żamma ta’ allerti dwar oġġetti”, l-Artikolu 45 tal-imsemmija deċiżjoni jippreċiża:
“1.   Allerti dwar oġġetti li ddaħħlu fis-SIS II skond din id-Deċiżjoni għandhom jinżammu biss għaż-żmien meħtieġ biex jinkisbu l-finijiet li għalihom ikunu ddaħħlu.
[…]
3.   Allerti dwar oġġetti mdaħħla skond l-Artikolu 38 għandhom jinżammu sa massimu ta’ għaxar snin.
4.   Il-perjodi ta’ żamma msemmijin fil-[paragrafu 3] jistgħu jiġu estiżi jekk dan ikun meħtieġ għall-finijiet li għalihom ikun inħareġ l-allert. F’dan il-każ, il-[paragrafu 3 għandu japplika] ukoll għall-estensjoni.”
11
L-Artikolu 49(1) u (2) tal-istess deċiżjoni jipprevedi:
“1.   Stat Membru li jkun qed joħroġ allert għandu jkun responsabbli li jiżgura li d-data hi […], aġġornata u hi mdaħħla fis-SIS II b’mod legali.
2.   L-Istat Membru li jkun ħareġ allert biss għandu jkun awtorizzat li jimmodifika, iżid ma’, jikkoreġi jew iħassar data li jkun daħħal.”
Il‑Manwal Sirene
12
L-Anness tad-Deċiżjoni ta’ Implimentazzjoni tal-Kummissjoni (UE) 2013/115/UE tas‑26 ta’ Frar 2013, dwar il-Manwal Sirene u miżuri implimentattivi oħra għas-Sistema ta’ Informazzjoni ta’ Schengen tat-tieni ġenerazzjoni (SIS II) (ĠU 2013, L 71, p. 1), kif emendata bid-Deċiżjoni ta’ Implimentazzjoni tal-Kummissjoni tal‑31 ta’ Awwissu 2017 li tissostitwixxi l-Anness tad-Deċiżjoni ta’ Implimentazzjoni 2013/115/UE dwar il-Manwal SIRENE u miżuri oħra ta’ implimentazzjoni tas-Sistema ta’ Informazzjoni ta’ Schengen tat-tieni ġenerazzjoni (SIS II) (ĠU 2017, L 231, p. 6) (ikar ’il quddiem il-“Manwal Sirene”, jipprovdi, fil-punt 2.1 tiegħu:
“Definizzjonijiet
–
‘Stat Membru emittenti’: L-Istat Membru li jkun daħħal it-twissija [allert] fis-SIS II;
–
‘Stat Membru eżekutur’: Stat Membru li jieħu l-azzjonijiet meħtieġa wara hit.
– […]”
13
Il-Manwal Sirene jipprovdi, fil-punt 2.10 tiegħu, intitolat “Tħassir meta ma jibqgħux jitħarsu l-kundizzjonijiet għaż-żamma ta’ twissija”:
“Twissijiet imdaħħla fis-SIS II jinżammu għaż-żmien meħtieġ biex ikunu sodisfatti l-finijiet li għalihom ikunu ddaħħlu.
Hekk kif il-kundizzjonijiet għaż-żamma tat-twissija ma jibqgħux ikunu ssodisfati, l-Istat Membru emittenti jħassar it-twissija mingħajr dewmien. […]
[…]”
Id‑dritt Litwan
14
Mill-punt 25 tad-dispożizzjonijiet tas-SIS II nazzjonali tal-Litwanja, approvati mil-Lietuvos Respublikos vidaus reikalų ministro įsakymas Nr. 1V‑324 “Dėl Lietuvos nacionalinės antrosios kartos Šengeno informacijos sistemos nuostatų patvirtinimo” (Ordni Nru 1V‑324 tal-Ministru tal-Intern Litwan dwar l-Approvazzjoni tar-Regolamenti għas-Sistema Nazzjonali ta’ Informazzjoni ta’ Schengen tat-Tieni Ġenerazzjoni tal-Litwanja) tas‑17 ta’ Settembru 2007 (Žin., 2007, Nru 100-4084), jirriżulta li d-Dipartiment tal-Informazzjoni u tal-Komunikazzjoni tal-Ministeru tal-Intern Litwan jiggarantixxi l-aċċess tal-impriża pubblika Regitra għal-lista ta’ data N. SIS II li tinsab fil-punti 1 u 3.1 sa 3.3 (id-data dwar il-vetturi bil-mutur imfittxija u l-karrijiet tagħhom, ir-reġistru nazzjonali tar-reġistrazzjoni tal-vetturi, u d-dokumenti ta’ reġistrazzjoni ta’ vetturi bil-mutur imfittxija).
15
L-Artikolu 27(1) tal-Lietuvos Respublikos saugaus eismo automobilių keliais įstatymas (il-Liġi tar-Repubblika tal-Litwanja dwar is-Sigurtà tat-Traffiku fit-Toroq tal-Vetturi bil-Mutur), tat‑12 ta’ Ottubru 2000 (Žin., 2000, Nru 92–2883), fil-verżjoni tagħha applikabbli għall-kawża prinċipali, jipprevedi li “[h]uma awtorizzati jiċċirkulaw fit-toroq pubbliċi fil-Litwanja l-vetturi bil-mutur u l-karrijiet tagħhom irreġistrati kif xieraq”.
16
Il-punt 13 tar-Regoli ta’ Reġistrazzjoni tal-Vetturi bil-Mutur u tal-Karrijiet tagħhom, approvati mil-Lietuvos Respublikos vidaus reikalų ministro įsakymas Nr. 260 “Dėl kelių transporto priemonių registravimo taisyklių patvirtinimo” (Ordni Nru 260 tal-Ministru tal-Intern Litwan dwar ir-Regoli dwar ir-Reġistrazzjoni tal-Vetturi fit-Triq), tal‑25 ta’ Mejju 2001 (Žin., 2001, Nru 48–1683), fil-verżjoni tiegħu applikabbli għall-kawża prinċipali, jipprovdi:
“13. L-impriża pubblika Regitra għandha tinforma lill-pulizija meta:
13.1 l-applikant ikun jixtieq jirreġistra vettura:
13.1.1 li l-magna jew il-pjanċa tar-reġistrazzjoni jew il-vettura nnifisha, jkunu rreġistrati fir-reġistru tal-vetturi mfittxija, fis-Sistema ta’ Informazzjoni ta’ Schengen tal-Litwanja jew fid-database tas-Segretarjat Ġenerali tal-Interpol;
[…]”
17
Il-punt 14 ta’ dawn ir-Regoli ta’ Reġistrazzjoni jipprevedi:
“Wara li tkun informat lill-pulizija […], l-impriża pubblika Regitra għandha teżamina l-applikazzjonijiet għal reġistrazzjoni ta’ vetturi tal-applikanti biss wara li jsiru l-kontrolli jew l-inkjesti tas-servizzi tal-infurzar tal-liġi […]. Il-vetturi msemmija fil-punt 13.1.1 tal-imsemmija regoli ta’ reġistrazzjoni […] jistgħu jiġu rreġistrati biss wara li jkunu tħassru mir-reġistru tal-vetturi mfittxija, mis-Sistema ta’ Informazzjoni ta’ Schengen tal-Litwanja jew mid-database tas-Segretarjat Ġenerali tal-Interpol.”
Il‑kawża prinċipali u d‑domandi preliminari
18
Fit‑13 ta’ Novembru 2015, D. R. xtara vettura bil-mutur fil-Ġermanja, abbażi ta’ kuntratt konkluż ma’ AM Transportas, vettura li, qabel, kienet misruqa fil-Bulgarija.
19
Fl‑20 ta’ Novembru ta’ wara, din il-vettura bil-mutur tħassret mir-reġistru tar-reġistrazzjoni fil-Ġermanja, imbagħad ġiet ittrasportata lejn il-Litwanja u mibjugħa mill-ġdid lil persuna oħra, li l-identità tagħha ma hijiex speċifikata fit-talba għal deċiżjoni preliminari.
20
Fit‑22 ta’ Frar 2016, din il-persuna l-oħra xtaqet tirreġistra l-imsemmija vettura bil-mutur fil-Litwanja ma’ Regitra, l-impriża pubblika responsabbli għar-reġistrazzjoni tal-vetturi bil-mutur f’dan l-Istat Membru. Huwa dakinhar li l-persuna l-oħra skopriet li kien iddaħħal allert fis-SIS II, fil-Bulgarija, fit‑23 ta’ Diċembru 2015, għall-istess vettura bil-mutur. Konsegwentement, hija temmet il-kuntratt ta’ bejgħ li kienet ikkonkludiet fir-rigward ta’ din il-vettura.
21
Permezz tad-deċiżjoni tal-Prosekutur Litwan tal‑21 ta’ Settembru 2016, l-investigazzjoni kriminali miftuħa fil-Litwanja dwar il-vettura bil-mutur ikkonċernata ngħalqet, minħabba li ebda reat kriminali mwettaq f’dan l-Istat Membru ma seta’ jiġi kkonstatat. Għaldaqstant, kif jirriżulta mit-talba għal deċiżjoni preliminari, permezz ta’ din id-deċiżjoni, din il-vettura bil-mutur ingħatat lura lil D. R., ix-xerrej tagħha.
22
Minkejja li l-proprjetarja tal-imsemmija vettura bil-mutur fil-mument tal-allegat serq tagħha, is-sussidjarja Bulgara ta’ Nabko Holding Company LLC, kienet ġiet informata b’dan permezz ta’ kopja tal-imsemmija deċiżjoni u l-komunikazzjoni tal-identità ta’ D. R., u li għalhekk kienet f’pożizzjoni li tinvoka d-drittijiet tagħha, dik il-proprjetarja ma ħaditx passi f’dan is-sens. Barra minn hekk, minkejja t-trażmissjoni tal-informazzjoni neċessarja lill-Istat Membru emittenti, dan l-Istat Membru, iktar minn tliet snin wara dik il-komunikazzjoni, ma ħa ebda miżura intiża li tħassar l-allert tal-istess vettura bil-mutur mis-SIS II.
23
Permezz tad-deċiżjoni tal‑20 ta’ Frar 2019, l-uffiċċju lokali ta’ Regitra ċaħad it-talba għar-reġistrazzjoni tal-vettura kkonċernata ppreżentata minn D. R. fil-Litwanja, deċiżjoni meħuda minn dan l-uffiċċju lokali, abbażi ta’ dispożizzjoni tal-leġiżlazzjoni Litwana li permezz tagħha l-vetturi li l-allert tagħhom ikun pendenti fis-SIS II jistgħu jiġu rreġistrati f’dan l-Istat Membru biss wara t-tħassir ta’ dan l-allert minn din is-sistema.
24
AM Transportas ikkontestat din id-deċiżjoni quddiem din l-impriża pubblika, li, permezz tad-deċiżjoni tat‑28 ta’ Marzu 2019, ikkonfermat id-deċiżjoni tal-imsemmi uffiċċju lokali li tiċħad l-applikazzjoni għar-reġistrazzjoni ta’ din il-vettura fil-Litwanja.
25
AM Transportas imbagħad ippreżentat rikors kontra d-deċiżjonijiet tal-imsemmija impriża pubblika quddiem ir-Regionų apygardos administracinio teismo Kauno rūmai (il-Qorti Amministrattiva Reġjonali tad-Diviżjoni ta’ Kaunas, il-Litwanja).
26
Din il-qorti ressqet quddiem il-qorti tar-rinviju talba intiża sabiex tiġi mistħarrġa l-legalità ta’ din il-leġiżlazzjoni nazzjonali.
27
Il-qorti tar-rinviju tistaqsi dwar il-konformità mad-Deċiżjoni SIS II ta’ leġiżlazzjoni nazzjonali li tissuġġetta r-reġistrazzjoni ta’ vetturi bil-mutur fir-reġistru nazzjonali tal-vetturi tat-triq għall-kundizzjoni li l-vettura kkonċernata ma tkunx is-suġġett ta’ allert pendenti fis-SIS II, b’mod partikolari fil-każ fejn dan l-allert ma jkunx tħassar mis-SIS II mill-Istat Membru emittenti minkejja li l-awtoritajiet tal-Istat Membru tal-eżekuzzjoni jkunu kkomunikaw l-informazzjoni neċessarja dwar l-oġġett misjub kemm lill-awtoritajiet tal-Istat emittenti kif ukoll lill-proprjetarju inizjali ta’ dan l-oġġett.
28
F’dawn iċ-ċirkustanzi, il-Lietuvos vyriausiasis administracinis teismas (il-Qorti Amministrattiva Suprema tal-Litwanja) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari segwenti:
“1)
L-Artikolu 39 tad-[Deċiżjoni SIS II], b’mod partikolari l-Artikolu 39(3), għandu jiġi interpretat fis-sens li jimponi obbligu li tiġi pprojbita r-reġistrazzjoni ta’ oġġetti li għalihom inħareġ allert fis-[SIS II] minkejja l-fatt li l-allert ma għadux rilevanti (peress li l-vettura nstabet; il-proċedura kriminali fl-Istat Membru fejn kienet instabet il-vettura twaqqfet fl-assenza ta’ reat kriminali mwettaq f’dan l-Istat Membru; u l-Istat li daħħal l-allert ġie informat iżda jonqos milli jieħu azzjoni sabiex ineħħi l-allert mis-sistema)?
2)
L-Artikolu 39 tad-[Deċiżjoni SIS II], b’mod partikolari l-Artikolu 39(3), għandu jiġi interpretat fis-sens li jobbliga lill-Istat Membru li jkun sab l-oġġett li għalih inħareġ allert skont l-Artikolu 38(1) ta’ din id-deċiżjoni, li jistabbilixxi regoli fid-dritt nazzjonali li jipprojbixxu li tittieħed kwalunkwe azzjoni fir-rigward tal-oġġett li nstab, ħlief l-azzjonijiet li permezz tagħhom jintlaħaq l-għan imsemmi fl-Artikolu 38 (qbid jew użu bħala prova fi proċeduri kriminali)?
3)
L-Artikolu 39 tad-[Deċiżjoni SIS II], b’mod partikolari l-Artikolu 39(3), għandu jiġi interpretat fis-sens li jippermetti lill-Istati Membri jistabbilixxu regoli ġuridiċi li jipprevedu eċċezzjonijiet għall-projbizzjoni li jiġu rreġistrati l-vetturi li għalihom ġie mdaħħal allert fis-[SIS II] skont l-Artikolu 38 tad-deċiżjoni, wara li l-awtoritajiet kompetenti tal-Istat Membru jkunu ħadu passi sabiex l-Istat li daħħal l-allert jiġi informat dwar l-oġġett li nstab?”
Fuq id‑domandi preliminari
29
Permezz tad-domandi tagħha, li għandhom jiġu eżaminati flimkien, il-qorti tar-rinviju tistaqsi, essenzjalment, jekk l-Artikolu 39 tad-Deċiżjoni SIS II, moqri flimkien mal-Artikolu 38(1) tagħha, għandux jiġi interpretat fis-sens li jipprevedi, qabelxejn, obbligu ġenerali li tiġi pprojbita r-reġistrazzjoni ta’ vettura bil-mutur li tkun is-suġġett ta’ allert pendenti fis-SIS II, li huwa jimponi l-obbligu, sussegwentement, fuq l-Istati Membri li jipprevedu regoli ġenerali li jipprojbixxu azzjonijiet relatati mal-oġġett misjub, minbarra dawk li jippermettu li jintalħqu l-għanijiet tal-Artikolu 38(1) u li jippermetti, fl-aħħar nett, lil dawn l-Istati Membri jipprevedu derogi għal projbizzjoni ġenerali possibbli li tali vettura tiġi rreġistrata.
30
Preliminarjament, mid-deċiżjoni tar-rinviju jirriżulta li l-allert ikkonċernat għandu bħala suġġett vettura bil-mutur kapaċità ċilindrika li teċċedi 50 cc.
31
F’dan ir-rigward, l-Artikolu 38(1) u (2)(a) tad-Deċiżjoni SIS II jipprevedi li l-informazzjoni dwar vetturi bħal dik inkwistjoni fil-kawża prinċipali, imfittxija għall-finijiet ta’ qbid jew ta’ użu bħala prova fi proċeduri kriminali, għandha tiġi integrata fis-SIS II.
32
Fir-rigward tad-domandi magħmula, għandu jitfakkar qabelxejn li, skont ġurisprudenza stabbilita tal-Qorti tal-Ġustizzja, għall-interpretazzjoni ta’ dispożizzjoni tad-dritt tal-Unjoni, ma għandhomx jittieħdu inkunsiderazzjoni biss il-kliem tagħha, iżda wkoll il-kuntest tagħha u l-għanijiet imfittxija mil-leġiżlazzjoni li minnha tagħmel parti (sentenza tat‑28 ta’ Ottubru 2022, Generalstaatsanwaltschaft München (Estradizzjoni u ne bis in idem), C‑435/22 PPU, EU:C:2022:852, punt 67).
33
L-Artikolu 39 tad-Deċiżjoni SIS II jirregola l-modalitajiet tal-eżekuzzjoni tal-azzjoni bbażata fuq allert li jikkonċerna oġġetti għall-finijiet ta’ qbid jew ta’ użu bħala prova fi proċeduri kriminali.
34
Għal dak li jikkonċerna, fl-ewwel lok, il-kliem tal-Artikolu 39(1) ta’ din id-deċiżjoni, għandu jiġi rrilevat li din id-dispożizzjoni tipprevedi li, hekk kif tfittxija tiżvela l-eżistenza ta’ allert għal oġġett li jkun instab, l-awtorità li tkun ikkonstatat dan għandha tikkuntattja lill-awtorità emittenti sabiex jiftiehmu dwar il-miżuri li jkollhom jittieħdu.
35
L-informazzjoni msemmija fl-Artikolu 39(1) tad-Deċiżjoni SIS II għandha tiġi kkomunikata, kif hemm speċifikat fil-paragrafu 2 ta’ dan l-Artikolu 39, permezz tal-iskambju ta’ informazzjoni supplimentari.
36
L-Artikolu 39(3) ta’ din id-deċiżjoni jipprovdi li l-Istat Membru li jkun sab l-oġġett għandu jieħu l-miżuri “skont il-liġi nazzjonali tiegħu”.
37
Minn dan jirriżulta li l-Artikolu 39 tad-Deċiżjoni SIS II sempliċement jiddeskrivi, f’termini ġenerali, il-mod li bih l-awtoritajiet kompetenti tal-Istat Membru tal-eżekuzzjoni għandhom jagħtu segwitu għal tweġiba pożittiva dwar allert fis-SIS II, maħruġa abbażi tal-Artikolu 38 ta’ din id-deċiżjoni.
38
Għaldaqstant, kif irrileva l-Avukat Ġenerali fil-punt 49 tal-konklużjonijiet tiegħu, billi għażel li ma jispjegax fid-dettall fl-Artikolu 39 tad-Deċiżjoni SIS II il-miżuri eżatti li l-Istati Membri għandhom jadottaw għall-finijiet tal-eżekuzzjoni ta’ allert introdott fis-SIS II skont l-Artikolu 38 ta’ din id-deċiżjoni, il-leġiżlatur tal-Unjoni ried iħallilhom marġni ta’ diskrezzjoni wiesa’ f’dan ir-rigward.
39
Fir-rigward, fit-tieni lok, tal-kuntest li minnu jagħmel parti l-Artikolu 39 tad-Deċiżjoni SIS II, għandu jiġi osservat li, għalkemm il-kooperazzjoni operazzjonali f’materji kriminali bejn is-servizzi tal-puliżiju u l-awtorijitajiet ġudizzjarji, implimentata skont din id-deċiżjoni, tippreżumi li l-awtoritajiet tal-Istat Membru tal-eżekuzzjoni jieħdu l-miżuri kawtelatorji neċessarji (ara, f’dan is-sens, is-sentenza tas‑16 ta’ Ġunju 2022, Nachalnik na Rayonno upravlenie Silistra, C‑520/20, EU:C:2022:466, punt 40), ebda dispożizzjoni tal-imsemmija deċiżjoni ma tippreċiża b’mod konkret it-tip ta’ miżuri li l-Istat Membru li jkun sab l-oġġett suġġett għal allert għandu jieħu, konformement mal-liġi nazzjonali tiegħu.
40
Barra minn hekk, għandu jiġi rrilevat li, għalkemm l-Artikolu 1(1) tar-Regolament Nru 1986/2006 jipprevedi li s-servizz inkarigat fi Stat Membru li joħroġ iċ-ċertifikati ta’ reġistrazzjoni tal-vetturi bil-mutur għandu aċċess għas-SIS II sabiex jivverifika jekk il-vetturi li jiġu ppreżentati lilu sabiex jiġu rreġistrati jkunux ġew misruqa, miżapproprjati jew mitlufa jew jekk humiex imfittxija għall-finijiet ta’ prova fi proċeduri kriminali, din id-dispożizzjoni ma tipprevedi ebda obbligu li jipprojbixxi r-reġistrazzjoni ta’ vetturi li huma s-suġġett ta’ allert pendenti fis-SIS II.
41
Fit-tielet lok, mill-Artikolu 1(2) tad-Deċiżjoni SIS II, moqri flimkien mal-premessa 5 tagħha, jirriżulta li din id-deċiżjoni hija intiża b’mod partikolari li ssostni l-kooperazzjoni operazzjonali f’materji kriminali bejn is-servizzi tal-pulizija u l-awtoritajiet ġudizzjarji u sabiex tikkontribwixxi, għaldaqstant, sabiex jiġi żgurat livell għoli ta’ sigurtà fi spazju ta’ libertà, ta’ sigurtà u ta’ ġustizzja tal-Unjoni, bl-għajnuna tal-informazzjoni trażmessa mis-SIS II.
42
Issa, l-interpretazzjoni tal-Artikolu 39 tal-imsemmija deċiżjoni li tipprovdi li dan l-artikolu ma jimponix fuq l-Istati Membri l-adozzjoni ta’ miżuri predeterminati iżda jħallilhom marġni ta’ diskrezzjoni wiesa’ sabiex jidentifikaw il-miżuri neċessarji li jkollhom jiġu adottati ma tmurx kontra dan l-għan u tippreżerva l-kontribuzzjoni għat-tisħiħ tal-livell ta’ sigurtà fl-ispazju ta’ libertà, sigurtà tal-ġustizzja tal-Unjoni li tinvolvi t-trażmissjoni ta’ informazzjoni dwar oġġetti għall-finijiet ta’ qbid jew ta’ użu bħala prova fi proċeduri kriminali u t-tmexxija ta’ skambji bejn l-Istati Membri kkonċernati sabiex jiftehmu dwar il-miżuri neċessarji.
43
F’dawn iċ-ċirkustanzi, għandu jitqies li mill-Artikolu 39 tad-Deċiżjoni SIS II ma jirriżulta ebda obbligu ġenerali bħal dak tal-projbizzjoni tar-reġistrazzjoni tal-vetturi bil-mutur li jkunu s-suġġett ta’ allert pendenti fis-SIS II jew tal-projbizzjoni tal-azzjonijiet relatati ma’ din il-vettura, minbarra dawk li jirrigwardaw l-Artikolu 38(1) ta’ din id-deċiżjoni.
44
Minn dan isegwi li, fil-każ fejn Stat Membru jiddeċiedi li jeżerċita l-marġni ta’ diskrezzjoni wiesa’ li għandu, skont l-Artikolu 39(3) tal-imsemmija deċiżjoni, fir-rigward tal-miżuri li jistgħu jiġu adottati konformement mal-liġi nazzjonali tiegħu, billi jipprevedi projbizzjoni ġenerali ta’ reġistrazzjoni tal-vetturi bil-mutur li jkunu s-suġġett ta’ allert pendenti fis-SIS II, din id-deċiżjoni ma tipprekludix l-introduzzjoni, minn dan l-Istat Membru, ta’ derogi minn din il-projbizzjoni.
45
Barra minn hekk, fid-dawl tad-dubji espressi mill-qorti tar-rinviju fir-rigward tal-assenza ta’ azzjoni tal-awtoritajiet kompetenti tal-Istat Membru emittenti fir-rigward tal-allert introdott, għandu, għal kull fini utli, jitfakkar dan li ġej.
46
Minn naħa, mill-Artikolu 8(3) tad-Deċiżjoni SIS II jirriżulta li l-Istati Membri għandhom jirrispondu mill-iktar fis possibbli għat-talbiet għal informazzjoni supplimentari magħmula mill-Istati Membri l-oħra. Barra minn hekk, fl-Artikolu 45(1) ta’ din id-deċiżjoni, moqri flimkien mal-premessa 13 tagħha, huwa previst li l-allert dwar oġġetti introdotti fis-SIS II, fil-kuntest tal-applikazzjoni tad-Deċiżjoni SIS II, jinżammu biss matul iż-żmien meħtieġ sabiex jintlaħqu l-għanijiet li għalihom ikunu ġew introdotti.
47
Min-naħa l-oħra, l-Artikolu 49(1) u (2) tal-imsemmija deċiżjoni jipprovdi li huwa biss l-Istat Membru emittenti, li huwa responsabbli b’mod partikolari għall-aġġornament tad-data introdotta fis-SIS II, li huwa awtorizzat iħassar din id-data. Madankollu, l-Artikolu 8(1) tad-Deċiżjoni SIS II, moqri flimkien mal-premessa 8 tagħha, jirreferi għall-Manwal Sirene li fih regoli iktar iddettaljati u li jeżiġi, fit-tieni subparagrafu tal-punt 2.10 tiegħu, li, ladarba l-kundizzjonijiet għaż-żamma tal-allert ikkonċernat ma jkunux issodisfatti, l-Istat Membru emittenti għandu jħassru mingħajr dewmien. Għaldaqstant, din id-dispożizzjoni tal-Manwal Sirene timponi obbligu fuq dan l-Istat Membru tal-aħħar li jħassar dan l-allert, hekk kif l-għan li għalih ikun ġie introdott ikun intlaħaq.
48
Fid-dawl ta’ dak kollu li ntqal, hemm lok li r-risposta għad-domandi magħmula tkun li l-Artikolu 39 tad-Deċiżjoni SIS II, moqri flimkien mal-Artikolu 38(1) tagħha, għandu jiġi interpretat fis-sens li:
–
ma jipprevedix obbligu ġenerali li tiġi pprojbita r-reġistrazzjoni ta’ vettura bil-mutur li tkun is-suġġett ta’ allert pendenti fis-SIS II;
–
ma jimponix fuq l-Istat Membru tal-eżekuzzjoni l-obbligu li jipprevedi regoli ġenerali li jipprojbixxu azzjonijiet relatati mal-oġġett misjub minbarra dawk li jippermettu li jintlaħqu l-għanijiet tal-Artikolu 38(1);
–
ma jipprekludix li dan l-Istat Membru jipprevedi derogi minn projbizzjoni ġenerali li tali vettura tiġi rreġistrata.
Fuq l‑ispejjeż
49
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (L-Ewwel Awla) taqta’ u tiddeċiedi:
L-Artikolu 39 tad-Deċiżjoni tal-Kunsill 2007/533/ĠAI tat‑12 ta’ Ġunju 2007 dwar l-istabbiliment, it-tħaddim u l-użu tas-sistema ta’ informazzjoni ta’ Schengen tat-Tieni Ġenerazzjoni (SIS II), moqri flimkien mal-Artikolu 38(1) tagħha,
għandu jiġi interpretat fis-sens li:
–
ma jipprevedix obbligu ġenerali li tiġi pprojbita r-reġistrazzjoni ta’ vettura bil-mutur li tkun is-suġġett ta’ allert pendenti fis-Sistema ta’ Informazzjoni ta’ Schengen tat-Tieni Ġenerazzjoni (SIS II);
–
ma jimponix fuq l-Istat Membru tal-eżekuzzjoni l-obbligu li jipprevedi regoli ġenerali li jipprojbixxu azzjonijiet relatati mal-oġġett misjub minbarra dawk li jippermettu li jintlaħqu l-għanijiet tal-Artikolu 38(1):
–
ma jipprekludix li dan l-Istat Membru jipprevedi derogi minn projbizzjoni ġenerali li tali vettura tiġi rreġistrata.
Firem
(
*1
)	Lingwa tal-kawża: il-Litwan.